b'\n_START_ARTICLE_\nBioBlitz\n_START_PARAGRAPH_\nBioBlitz je prireditev, katere osrednji cilj je zbrati \xc4\x8dim ve\xc4\x8dje \xc5\xa1tevilo znanstvenikov, terenskih biologov, ljubiteljev narave iz razli\xc4\x8dnih javnih ustanov, nevladnih organizacij in posameznikov s \xc4\x8dim ve\xc4\x8d podro\xc4\x8dij sistematske biologije, ki v 24 urah razi\xc5\xa1\xc4\x8dejo biotsko pestrost izbranega manj\xc5\xa1ega obmo\xc4\x8dja ter svoje rezultate tudi javno predstavijo.  S tem izbolj\xc5\xa1ajo znanje o biotski pestrosti obmo\xc4\x8dja, hkrati pa ima tak dogodek obi\xc4\x8dajno ve\xc4\x8djo medijsko odmevnost kot vsakdanje terensko delo sistematskih biologov, s \xc4\x8demer \xc5\xbeelijo prireditelji izbolj\xc5\xa1ati zavedanje lokalne ter \xc5\xa1ir\xc5\xa1e javnosti o pestrosti njihovega okolja._NEWLINE_Podobno idejo, kot so jo slovenski terenski biologi gojili in razvijali v zadnjih nekaj desetletjih z biolo\xc5\xa1kimi raziskovalnimi tabori, so v tujini \xc5\xbee primerno zgostili in ji dali malce militantno ime \xc2\xbbBioBlitz\xc2\xab\xc2\xa0ali bolj prijazno tudi \xc2\xbbBiodiversity Day\xc2\xab\xc2\xa0(\xc2\xbbDan biodiverzitete\xc2\xab). Prvi dogodek s tem imenom je bil organiziran leta 1996 v parku ameri\xc5\xa1kega mesta Washington, D.C., odtlej pa ga izvajajo v razli\xc4\x8dnih dr\xc5\xbeavah po svetu.\n_START_SECTION_\nBioBlitz Slovenija\n_START_PARAGRAPH_\nV Sloveniji dogodek poteka od leta 2017. Organizatorji so se odlo\xc4\x8dili, da postane vsakoleten in da vsako leto poteka na drugem obmo\xc4\x8dju. Vsi na dogodku pridobljeni podatki so javno dostopni.\n_START_SECTION_\nBioBlitz Slovenija - Draga pri Igu 2017\n_START_PARAGRAPH_\nPrvi BioBlitz Slovenija je potekal 19. in 20. maja 2017 v dolini Drage pri Igu. Dogodka se je udele\xc5\xbeilo 122 popisovalcev iz 30 organizacij. Prvi\xc4\x8d v Sloveniji se je zgodilo, da se je na tako majhnem obmo\xc4\x8dju popisalo tako visoko \xc5\xa1tevilo vrst v le 24 urah \xe2\x80\x93 1.588. Od slednjih je 206 vrst v Sloveniji glede na Rde\xc4\x8di seznam ogro\xc5\xbeenih, 39 jih je uvr\xc5\xa1\xc4\x8denih na Dodatke II in/ali IV Direktive o habitatih, 144 vrst pa je v Sloveniji zavarovanih. Zbranih je bilo 5.538 podatkov. _NEWLINE_Dogodek je potekal v okviru projekta \xc2\xbbInvazivke nikoli ne po\xc4\x8divajo: Ozave\xc5\xa1\xc4\x8danje o in prepre\xc4\x8devanje negativnega vpliva invazivnih vrst na evropsko ogro\xc5\xbeene vrste\xc2\xab, ki ga je sofinanciralo Ministrstvo za okolje in prostor RS. Organizatorji dogodka so prihajali iz Botani\xc4\x8dnega dru\xc5\xa1tva Slovenije, Herpetolo\xc5\xa1kega dru\xc5\xa1tva - Societas herpetologica slovenica, Slovenskega odonatolo\xc5\xa1kega dru\xc5\xa1tva in Centra za kartografijo favne in flore.\n_START_SECTION_\nBioBlitz Slovenija - Ra\xc4\x8de 2018\n_START_PARAGRAPH_\n2. BioBlitz Slovenija je potekal v Krajinskem parku Ra\xc4\x8dki ribniki - Po\xc5\xbeeg. Dogodka se je udele\xc5\xbeilo 71 strokovnjakov iz 21 organizacij. Ob zaklju\xc4\x8dku 24-urnega dogodka je bilo dolo\xc4\x8denih 650 taksonov, dokon\xc4\x8dno \xc5\xa1tevilo popisanih organizmov pa je bilo objavljeno v zaklju\xc4\x8dnem poro\xc4\x8dilu dogodka. Organizatorji dogodka so prihajali iz Herpetolo\xc5\xa1kega dru\xc5\xa1tva - Societas herpetologica slovenica, Slovenskega odonatolo\xc5\xa1kega dru\xc5\xa1tva, Centra za kartografijo favne in flore in Botani\xc4\x8dnega dru\xc5\xa1tva Slovenije, glavna organizatorja pa sta bila Nino Kirbi\xc5\xa1 in Damjan Vinko.\n_START_SECTION_\nBioBlitz Slovenija - Lo\xc5\xa1ko polje 2019\n_START_PARAGRAPH_\n3. BioBlitz Slovenija je potekal v bli\xc5\xbeini kraja Podcerkev na Lo\xc5\xa1kem polju 17. in 18. maja. Potekal je kot del projekta \xc2\xbb\xc5\xa0e smo tu \xe2\x80\x93 domorodne vrste \xc5\xa1e nismo izrinjene\xc2\xab, ki ga izvajajo Herpetolo\xc5\xa1ko dru\xc5\xa1tvo \xe2\x80\x93 Societas herpetologica Slovenica, Slovensko odonatolo\xc5\xa1ko dru\xc5\xa1tvo in Center za kartografijo favne in flore ter ga sofinancira Ministrstvo za okolje in prostor v okviru razpisa za sofinanciranje projektov NVO, ki delujejo na podro\xc4\x8dju ohranjanja narave, okolja in prostora. Tudi na tretjem sre\xc4\x8danju sta bila glavna organizatorja Damjan Vinko in Nino Kirbi\xc5\xa1. Na njem je v 24 urah 75 strokovnjakov za posamezne taksonomske skupine iz 26 ustanov popisalo 899 vrst \xc5\xbeivali, rastlin in gliv.\n_START_SECTION_\n24 ur z reko Muro\n_START_PARAGRAPH_\nZavod za varstvo narave Republike Slovenije, natan\xc4\x8dneje njegova obmo\xc4\x8dna enota Maribor, je na Slovenskem prav tako za\xc4\x8del organizirati tovrstno dejavnost. Dogodek od takrat dalje poteka v Ver\xc5\xbeeju, na njem pa sodelujejo predstavniki \xc5\xa1tevilnih organizacij in ustanov. Najve\xc4\x8dji poudarek tega dogodka ni na intenzivnem popisovanju organizmov, temve\xc4\x8d na ozave\xc5\xa1\xc4\x8danju naj\xc5\xa1ir\xc5\xa1e javnosti o naravi (predvsem reke Mure), poudarek pa je na osnovno\xc5\xa1olski in srednje\xc5\xa1olski mladini. _NEWLINE_Dogodek se je med leti 2015 in 2017 imenoval BioBlitz - 24 ur z reko Muro, leta 2018 pa so ime skraj\xc5\xa1ali.'